MCS ปิดจ๊อบซื้อหุ้นคืน 23 ล้านหุ้น หลังรวบหุ้นครบ 4.6% ตามเป้า!
MCS ปิดจ๊อบซื้อหุ้นคืน 23 ล้านหุ้น คิดเป็นมูลค่า 354.88 ล้านบาท หลังซื้อครบตามเป้า 4.6% ก่อนกำหนด 
27 ก.ย. 2560

บริษัท เอ็ม.ซี.เอส.สตีล จำกัด (มหาชน) หรือ MCS ระบุว่า บริษัทได้สิ้นสุดโครงการซื้อหุ้นคืนเพื่อบริหารทางการเงินแล้ว หลังจากที่ได้เข้าซื้อหุ้นคืนครบตามจำนวนที่คณะกรรมการบริษัทได้มีมติอนุมัติไว้ โดยได้เข้าซื้อหุ้นคืนทั้งสิ้น 23 ล้านหุ้น คิดเป็น 4.60% ของหุ้นที่จำหน่ายได้แล้วทั้งหมด มีมูลค่ารวมทั้งสิ้น 354.88 ล้านบาท ซึ่งนับเป็นการสิ้นสุดโครงการก่อนครบกำหนดในวันที่ 30 พ.ย.60
สำหรับการจำหน่ายหุ้นที่ซื้อคืนตามโครงการซื้อหุ้นคืนครั้งนี้ บริษัทจะนำเสนอคณะกรรมการเพื่อพิจารณาอีกครั้ง อย่างไรก็ดีตามกฎเกณฑ์ที่เกี่ยวข้อง บริษัทที่ซื้อหุ้นคืนจะสามารถจำหน่ายหุ้นที่ซื้อคืนได้ภายหลังพ้นกำหนด 6 เดือน นับแต่การซื้อหุ้นคืนเสร็จสิ้น แต่ต้องไม่เกิน 3 ปี และในกรณีที่บริษัทไม่จำหน่ายหรือจำหน่ายไม่หมดภายในระยะเวลาที่กำหนด ก็ให้ดำเนินการลดทุนโดยการตัดหุ้นจดทะเบียนที่ซื้อคืนและยังไม่ได้จำหน่าย
อนึ่ง ก่อนหน้านี้คณะกรรมการของบริษัท อนุมัติโครงการซื้อหุ้นคืนเพื่อบริหารทางการเงินระหว่างวันที่ 1 มิ.ย.-30 พ.ย.60 โดยกำหนดหุ้นที่จะซื้อคืนไม่เกิน 23 ล้านหุ้น คิดเป็นไม่เกิน 4.60% และมีวงเงินสูงสุดในการซื้อหุ้นคืน 380 ล้านบาท